Aktivister fra Folkets Hus i Stengade, Nørrebro, indrømmer, at der er problemer med homofobi i Folkets Hus og har indkaldt til infomøde som følge af en overfaldsepisode, der tidligere er omtalt på Modkraft.

Sille Lindenberg, der til daglig er aktiv i Antifascistisk Aktion, beskrev i et indlæg på Modkraft, hvordan hun for en måneds tid siden var vidne til et voldeligt overfald i Folkets Hus i forbindelse med en fest.

»En machoidiot overfaldt en fyr, der var til fest, fordi han havde kysset med en anden mandlig festdeltager. Jeg stod tilfældigvis imellem dem, og mine seje venner reagerede lynende hurtigt og fik dannet en mur mellem den maskerede homofob og indgangen til festen. Derpå fulgte nogle minutter med diskussion. Ikke blot med overfaldsmanden, men også med nogle af dem, han hang ud med. Han sagde: "Det her er Folkets! De skal sku da ikke sidde og snave her. Det her er Folkets! Klamme bøsseludere." Selvom hans venner var enige med os i, at man ikke slås i Folkets Park, kunne de nu godt forstå ham: "De sad jo og snavede, og det er sku for ulækkert."«

Episoden har fået Sille Lindeberg til at overveje, om hun vil komme i huset på Nørrebro i fremtiden.

Læs Modkraft-indlægget »Det her er Folkets!«

Indlægget, som er bragt på Modkrafts Queerkraft-sektion, har fået aktivister fra Folkets Hus til tasterne. Efter et møde torsdag eftermiddag har de skrevet et svar, hvor de samtidig indkalder til et åbent møde for at komme homofobi i Folkets Hus til livs.

Aktivisterne anbefaler desuden, at man engagerer sig i husets daglige aktiviteter.

»I Folkets Hus er der ganske rigtigt problemer. Vi har læst Sille’s blog på Modkraft og synes hun peger på reelle problemer. Hernede i huset er vi fandeme også kede af, at situationen er, som den er. Lad der aldrig være tvivl om det. Sexisme og homofobi skal bekæmpes på alle fronter, og det arbejder vi på i Folkets hver dag. Der er desværre ikke nogle nemme fix, hvor vi kan ændre situationen fra den ene dag til den anden. I stedet arbejder vi dagligt gennem dialog og forhandlinger for at bekæmpe sexisme og homofobi på den lange bane. Det er den tilgang, vi har valgt og om end det til tider kan være en frustrerende kamp, hvor udviklingen går to skridt frem ét tilbage, så er det i sidste ende den måde, vi tror, at vi bedst kan skabe vedvarende ændringer på,« skriver aktivisterne blandt andet.